หุ้น3ก.ย.ปิดบวก8จุด
หุ้นไทยวันที่ 3 ก.ย.ปิดบวก 8 จุดที่ 1,235.45 จุด ท่ามกลางมูลค่าซื้อขาย 24,500.75 ล้านบาท
3 ก.ย. 2555

หุ้นไทยวันที่ 3 ก.ย.ปิดบวก 8 จุดที่ 1,235.45 จุด ท่ามกลางมูลค่าซื้อขาย 24,500.75 ล้านบาท 




ตลาดหุ้นวันที่ 3 ก.ย. ดัชนีหุ้นปรับตัวบวกแรง จากแรงซื้อกลับในหุ้นบลูชิพทุกกลุ่มไม่ว่าจะเป็นธนาคารพาณิชย์ สื่อสาร และพลังงาน ดันให้ท้ายตลาดปิดที่ระดับ  1,235.48 จุด เพิ่มขึ้น 8 จุด หรือ 0.65% มูลค่าการซื้อขาย 24,500.75 ล้านบาท 
นายเทิดศักดิ์ ทวีธีระธรรม ผู้อำนวยการฝ่ายวิจัย บล. เอเซีย พลัส กล่าวว่า  ดัชนีหุ้นไทยในวันนี้ปรับตัวเพิ่มขึ้นแรงนั้น  สะท้อนให้เห็นว่านักลงทุนยังมีความคาดหวังเรื่องมาตรการกระตุ้นเศรษฐกิจเพิ่มเติมทั้งจากการประชุมของคณะกรรมการกำหนดนโยบายการเงิน (เอฟโอเอ็มซี) และการประชุมของธนาคารกลางยุโรป(อีซีบี)ที่กำลังจะมีขึ้น ทำให้มีแรงเข้าซื้อเก็งกำไรระยะสั้น
อย่างไรก็ตาม ประเมินว่าการปรับตัวของดัชนีหุ้นไทยยังมีความเสี่ยง เพราะหากคาดหวังว่าเอฟโอเอ็มซีหรืออีซีบีจะออกมาตรการกระตุ้นเศรษฐกิจ แสดงให้เห็นว่าสุดท้ายแล้วเศรษฐกิจของต่างประเทศยังแย่ ดังนั้น จึงต้องระมัดระวังแรงเทขายทำกำไร โดยประเมินแนวรับที่ 1,220 จุด และแนวต้าน 1,242 จุด ด้านกลยุทธ์ แนะนำทยอยเทขายทำกำไร รวมถึงหลีกเลี่ยงการลงทุนในหุ้นขนาดใหญ่ เนื่องจากมีความเสี่ยงที่ต่างชาติจะขายหุ้นออกมา
5 อันดับหุ้นที่มีการซื้อขายสูงสุด 1.TRUE ปิดที่ 4.68 บาท เพิ่มขึ้น 0.36 บาท หรือ 8.33% มูลค่าการซื้อขาย 1,809 ล้านบาท 2.BBL ปิดที่ 193.50 บาท เพิ่มขึ้น 5.5 บาท หรือ 2.93% มูลค่าการซื้อขาย 1,105 ล้านบาท 3.PTT ปิดที่ 337 บาท เพิ่มขึ้น 7 บาท หรือ 2.12% มูลค่าการซื้อขาย 944 ล้านบาท 4.INTUCH ปิดที่ 66.50 บาท เพิ่มขึ้น 0.25 บาท หรือ 0.38% มูลค่าการซื้อขาย 935 ล้านบาท 5.SCB ปิดที่ 151 บาท เพิ่มขึ้น 1 บาท หรือ 0.67% มูลค่าการซื้อขาย 686 ล้านบาท